士奇晚年溺爱其子,莫知其恶,最为败德事.若藩、臬、郡、邑或出巡者,见其暴横,以实来告,士奇反疑之,必与子书曰,某人说汝如此,果然,即改之.子稷得书,反毁其人曰,“某人在此如此行事,男以乡里故,挠其所行,以此诬之.”士奇自后不信言子之恶者.有阿附誉子之善者,即以为实然而喜之,由是,子之恶不复闻矣.及被害者连奏其不善之状,朝廷犹不忍加罪,付其状于士奇,乃曰:“左右之人非良,助之为不善也.”而有奏其人命数十,恶不可言,朝廷不得已,付之法司.时士奇老病,不能起,朝廷尤慰安之,恐致忧.后岁余,士奇终,始论其子于法,斩之.乡人预为祭文,数其恶流,天下传诵.